Ibu Mertua-ku

Ibu Mertua-ku ialah sebuah filem Melayu yang dihasilkan pada 1962 di Singapura. Ia diarahkan oleh P. Ramlee dan diterbitkan oleh Malay Film Productions. Mak Dara merupakan watak antagonis utama filem ini.

Plot
Mengisahkan seorang gadis daripada keluarga berada bernama Sabariah (Sarimah) yang mencintai seorang pemuzik bernama Kassim Selamat (P. Ramlee). Apabila ibu Sabariah, Nyonya Mansoor (Mak Dara) mendapat tahu akan perkara tersebut, dia begitu marah kerana Sabariah telah ditunangkan dengan Doktor Ismadi (Ahmad Mahmud) dan tambahan pula Kassim Selamat ialah seorang pemuzik yang dianggap tidak setaraf dengan kedudukan keluarga Nyonya Mansoor. Bagaimanapun, Sabariah terlalu mencintai Kassim Selamat dan berkeras untuk berkahwin dengannya. Nyonya Mansoor menyuruh Sabariah memilih antara Kassim Selamat dan Doktor Ismadi. Namun, Sabariah tetap memlilih Kassim Selamat. Nyonya Mansoor menunaikan kehendak Sabariah untuk berkahwin dengan Kassim Selamat dan menghalau mereka berdua keluar dari rumah Nyonya Mansoor sebaik sahaja mereka selamat dinikahkan.

Kassim Selamat dan Sabariah berpindah dari Singapura ke Pulau Pinang untuk memulakan kehidupan yang baru. Apabila Sabariah mengandung, dia kemudian mula mengutuskan telegram dan meminta pertolongan ibunya disebabkan tidak sanggup untuk hidup dalam keadaan susah. Setelah menerima surat daripada Sabariah, Nyonya Mansoor datang ke Pulau Pinang untuk membawa Sabariah pulang ke Singapura kerana tidak sanggup melihat penderitaan anaknya yang hidup serba kekurangan kerana Kassim Selamat kini hanya bekerja sebagai buruh kasar. Setelah Sabariah selamat melahirkan anaknya, Nyonya Mansoor menghantar telegram palsu kepada Kassim Selamat mengatakan yang Sabariah telah meninggal dunia.

Akibat terlalu berdukacita terhadap berita yang diterima daripada Nyonya Mansoor, Kassim Selamat menangis siang dan malam sehingga matanya tidak dapat lagi melihat dan akhirnya menjadi buta tetapi diselamatkan oleh seorang perempuan, Mami (Zainon Fiji) dan anaknya, Chombi (Zaiton). Seorang lelaki bernama Mamak Mahyudin (Ahmad Nisfu) membantu Kassim Selamat kembali menjadi pemuzik dan mereka mengadakan pertunjukan di seluruh Tanah Melayu ketika itu. Kassim Selamat mahu dirinya dikenali dengan nama baru iaitu Osman Jailani. Sementara itu, Nyonya Mansoor juga memberitahu Sabariah bahawa Kassim Selamat tidak pernah membalas surat-surat yang dikirimkan oleh Sabariah. Nyonya Mansoor akhirnya mencadangkan untuk Sabariah memohon fasakh kerana menganggap Kassim Selamat tidak pernah mengambil tahu keadaan Sabariah dan anak mereka. Kemudian Sabariah bersetuju untuk dinikahkan dengan Doktor Ismadi seperti yang sudah lama diinginkan oleh Nyonya Mansoor. Semasa Kassim Selamat mengadakan pertunjukan di Singapura, Sabariah bertemu semula dengan Kassim Selamat yang ketika itu mula dikenali sebagai Osman Jailani dan meminta pertolongan suaminya Doktor Ismadi untuk memulihkan penglihatan Kassim.

Ketika mula mula dapat melihat, Kassim menyangkakan isteri Doktor Ismadi hanyalah pelanduk dua serupa kerana rupa mereka saling tak tumpah. Namun setelah Kassim Selamat memaksa Nyona Mansoor memberitahu perkara sebenar, Kassim Selamat sangat kecewa dan bertindak membutakan matanya sendiri kerana tidak mahu terhutang budi dengan Doktor Ismadi. Sabariah yang mula sedar dengan apa yang terjadi sangat menyesali dan memohon maaf kepada Kassim Selamat. Namun segalanya ketika itu sudah terlambat kerana Kassim Selamat sudah pun buta dan meminta Chombi untuk membawanya pulang ke Pulau Pinang.

Pelakon

Pelakon utama
 P. Ramlee sebagai Kassim Selamat / Osman Jailani
 Sarimah sebagai Sabariah Mansoor / Maimunah Ismadi
 Ahmad Mahmud sebagai Doktor Ismadi
 Zaiton sebagai Kalsum Bee / Chombi

Pelakon pembantu
 Mak Dara sebagai Nyonya Mansoor (merupakan antagonis utama)
 Zainon Fiji sebagai Mami (ibu kepada Chombi)
 Ahmad Nisfu sebagai Mamak Mahyudin Jailani
 Ahmad C sebagai Hussin Jalal (pemain double bass)
 K. Fatimah sebagai Salbiah Mansoor (orang gaji Nyonya Mansoor)
 Shariff Dol sebagai Abidin
 Rahimah Alias sebagai Hayati Ismadi
 M. Zain sebagai Ali (pemilik rumah sewa di Pulau Pinang)
 Ali Fiji sebagai Bayen / Ba'im
 Omar Suwita sebagai Murad (pengacara siaran Radio Singapura)
 A. Rahim sebagai Omar Hashim (pemain drum)
 Hashim Salleh sebagai Hashim Hassan (tenor kedua)
 Kassim Masdor sebagai Ramlan Hadi (pemain piano)
 S. Sudarmaji sebagai Salleh Idham (pemain akordion)

Penampilan khas
 Saloma sebagai penyanyi undangan (babak yang diambil daripada filem "Azimat")
 Kuswadinata sebagai Bidin (arwah suami Chombi) (sebelum muncul dalam lagu "Di Mana Kan Ku Cari Ganti")
 M. Babjan sebagai Tok Kadi
 M. Rafiee sebagai Abang Ali (saudara Nyonya Mansoor)

Pelakon tambahan
 Nisya Raguan sebagai mak cik bawang
 Habibah Harun sebagai jururawat Klinik Singapura
 Suraya Harun sebagai jururawat Hospital Mata Doktor Ismadi
 Sri Rahayu Sudarmaji

Anugerah dan pencalonan
 Gambar Hitam Putih Terbaik (Abu Bakar Ali) - Pesta Filem Asia Pasifik ke-10, 1963
 Anugerah Khas - Bakat Paling Pelbagai (P. Ramlee) - Pesta Filem Asia Pasifik ke-10, 1963

Runut
 "Jangan Tinggal Daku", nyanyian P. Ramlee
 "Jeritan Batin Ku", nyanyian P. Ramlee
 "Di-Mana Kan Ku Chari Ganti", nyanyian P. Ramlee
 "Jelingan Mata", nyanyian Saloma

Rujukan

Pautan luar

 https://web.archive.org/web/20030308192145/http://www.geocities.com/SunsetStrip/Balcony/5275/filem/i/ibu_mertuaku.html

Kategori:Filem 1962
Kategori:Filem Malaysia tahun 1962
Kategori:Filem arahan P. Ramlee
Kategori:Filem bahasa Melayu
Kategori:Filem yang berlatarkan Singapura